31998R2316
L 289/4
JURNALUL OFÍCIAL AL UNIUNII EUROPENE
REGULAMENTUL (CE) NR. 2316/98 AL COMISIEI
din 26 octombrie 1998
privind autorizarea unor aditivi noi și de modificare a condițiilor de autorizare a mai multor aditivi autorizați deja în hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), astfel cum a fost modificată ultima dată prin Directiva 98/19/CE (2) a Comisiei, în special articolele 3 și 9j,
întrucât dispozițiile din Directiva 70/524/CEE prevăd că se pot autoriza noi aditivi sau noi utilizări ale aditivilor, având în vedere evoluția cunoștințelor științifice și tehnice;
întrucât Directiva 96/51/CE a Consiliului din 23 iulie 1996 de modificare a Directivei 70/524/CEE privind aditivii din hrana animalelor (3) a impus o nouă procedură de autorizare a aditivilor prin regulament, care va fi aplicabilă în totalitate cu începere de la 1 octombrie 1999; întrucât, în perioada de tranziție, statele membre trebuie să aibă posibilitatea de a adopta dispoziții legale pentru a evita orice confuzie privind legislația în vigoare; întrucât statele membre trebuie să asigure că se abrogă orice act legislativ care nu corespunde prezentului regulament;
întrucât au fost experimentați cu succes în unele state membre aditivii noi incluși în partea 1 „Carotenoide și xantofile” din grupa „Coloranți, inclusiv pigmenți”; întrucât ar trebui să se autorizeze provizoriu acești noi aditivi;
întrucât, pentru a diferenția un nou aditiv prevăzut de partea 1 „Carotenoide și xantofile” din grupa „Coloranți, inclusiv pigmenți” de un alt aditiv din această grupă deja autorizat, ar trebui să se modifice denumirea acestuia din urmă;
întrucât au fost experimentați pe scară amplă, în unele state membre, aditivi noi din grupa „Oligoelementelor”, care aparțin, în special, elementelor „Cupru-Cu”, „Mangan-Mn” și „Zinc-Zn”; întrucât, pe baza studiilor realizate, rezultă că se pot autoriza aceste noi utilizări;
întrucât, pentru a se preveni orice efect defavorabil asupra câinilor, ar trebui să se diminueze conținutul maxim admis în hrana completă al aditivului „Etoxiquină” care aparține „Substanțelor cu efecte antioxidante”;
întrucât a fost experimentată cu succes în unele state membre o nouă utilizare a unui aditiv deja autorizat, prevăzut de partea 1 „Carotenoide și xantofile” din grupa „Coloranți, inclusiv pigmenți”; întrucât ar trebui să se autorizeze provizoriu această nouă utilizare;
întrucât a fost experimentată cu succes în unele state membre o nouă utilizare a aditivului „3-fitază”, deja autorizat, care aparține „Enzimelor”; întrucât ar trebui să se autorizeze provizoriu această nouă utilizare;
întrucât, din motive de transparență, anexele la prezentul regulament reiau, după caz, ceilalți aditivi care aparțin aceleiași grupe sau celelalte utilizări autorizate ale aditivului; întrucât, cu aceeași ocazie, ar trebui să se prelungească pentru o perioadă determinată termenul de autorizare a aditivilor deja autorizați la nivel național al căror studiu nu a fost terminat, care aparțin acelorași grupe de aditivi ca și substanțele nou autorizate prin prezentul regulament;
întrucât măsurile prevăzute în prezentul regulament sunt în conformitate cu avizul Comitetului permanent pentru hrana animalelor,
ADOPTĂ PREZENTUL REGULAMENT:
Articolul 1
(1) Substanța „Betacaroten”, prevăzută de partea 1 „Carotenoide și xantofile” din grupa „Coloranți, inclusiv pigmenți”, poate fi autorizată în conformitate cu Directiva 70/524/CEE ca aditiv E 160a în furaje, în condițiile prevăzute de anexa I la prezentul regulament.
(2) Substanța „Phaffia rhodozyma (ATCC 74219) bogată în astaxantină”, care este inclusă în partea 1 „Carotenoide și xantofile” din grupa „Coloranți, inclusiv pigmenți”, poate fi autorizată în conformitate cu Directiva 70/524/CEE ca aditiv nr. 12 în furaje, în condițiile prevăzute de anexa I la prezentul regulament.
(3) Substanța „Chelat de cupru de aminoacizi, hidratat” aparținând „Oligoelementelor”, element E 4 „Cupru-Cu”, este autorizată în conformitate cu Directiva 70/524/CEE ca aditiv în hrana animalelor, în condițiile prevăzute de anexa II la prezentul regulament.
(4) Substanța „Chelat de mangan de aminoacizi, hidratat” aparținând „Oligoelementelor”, element E 5 „Mangan-Mn”, este autorizată în conformitate cu Directiva 70/524/CEE ca aditiv în furaje, în condițiile prevăzute de anexa II la prezentul regulament.
(5) Substanța „Chelat de zinc de aminoacizi, hidratat” aparținând „Oligoelementelor”, element E 6 „Zinc-Zn”, este autorizată în conformitate cu Directiva 70/524/CEE ca aditiv în hrana animalelor, în condițiile prevăzute de anexa II la prezentul regulament.
Articolul 2
(1) Condițiile de autorizare a aditivului E 324 „Etoxiquină”, care aparține „Substanțelor cu efecte antioxidante”, se înlocuiesc, în conformitate cu Directiva 70/524/CEE, cu condițiile prevăzute de anexa III la prezentul regulament.
(2) Aditivul E 161g „Cantaxantină”, prevăzut de partea 1 „Carotenoide și xantofile” din grupa „Coloranți, inclusiv pigmenți”, poate fi autorizat, în legătură cu categoria de animale „Păsări de companie și de ornament”, în conformitate cu Directiva 70/524/CEE, în condițiile prevăzute de anexa I la prezentul regulament.
(3) Aditivul „3-Fitază (EC 3.1.3.8)” care aparține „Enzimelor” poate fi autorizat în conformitate cu Directiva 70/524/CEE, în condițiile prevăzute de anexa IV la prezentul regulament.
(4) Aditivul nr. 11 „Phaffia rhodozyma bogat în astaxantină” prevăzut de partea 1 „Carotenoide și xantofile” din grupa „Coloranți, inclusiv pigmenți” poate fi autorizat, în legătură cu categoria de animale „Somoni, păstrăvi”, în conformitate cu Directiva 70/524/CEE, în condițiile prevăzute de anexa I la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Se aplică de la 15 decembrie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 octombrie 1998.